২১ এপ্রিল নবান্ন অভিযান স্থগিত চাকরিহারা ঐক্যমঞ্চের

কলকাতা: মমতাতে আস্থা চাকরিহারাদের (Jobless Teachers)। আগামী ২১ এপ্রিল নবান্ন অভিযান (Nabanna Abhijan) সাময়িকভাবে প্রত্যাহার করে নিল প্রত্যাহারের সিদ্ধান্ত পশ্চিমবঙ্গ বঞ্চিত চাকরিহারা, চাকরিপ্রার্থী, চাকরিজীবী ঐক্যমঞ্চের। শনিবার হাওড়া ও কলকাতা পুলিশ কমিশনারেটকে চিঠি লিখে এই সিদ্ধান্তের কথা জানালেন তাঁরা। প্রশাসনের বক্তব্যকে শ্রদ্ধা জানিয়েই আপাতত স্থগিত নবান্ন অভিযান। চাকরিপ্রার্থী, চাকরিজীবী ও চাকরিহারা ঐক্যমঞ্চের অন্যতম আহ্বায়ক দেবাশিস বিশ্বাস জানান, আগামী ২১ এপ্রিল তাঁদের যে নবান্ন অভিযান হওয়ার কথা ছিল, তা আপাতত স্থগিত করা হয়েছে। পরবর্তীতে মুখ্যমন্ত্রী ও মুখ্যসচিবের সঙ্গে আলোচনার পর এনিয়ে সিদ্ধান্ত নেওয়া হবে বলে জানিয়েছেন।

নবান্ন অভিযান থেকে পিছু হটলেন চাকরিহারারা। সংগঠনের তরফে জানানো হয়েছে, তাঁদের সঙ্গে একাধিকবার বৈঠক করতে চেয়েছিলেন পুলিশ আধিকারিকরা। সেই প্রেক্ষিতে শুক্রবার ভবানী ভবন, লালবাজার এবং হাওড়া পুলিশ কমিশনারেটের শীর্ষকর্তাদের সঙ্গে তাঁদের বৈঠক হয়েছে। পুলিশের শীর্ষকর্তারা আশ্বাস দেন যে, দ্রুত সম্ভব যাতে তাঁদের সমস্যার সমাধান হয়, তাঁরা সেই চেষ্টা করবেন। পাশপাশি মুখ্যমন্ত্রী ও এসএসসির প্রতিশ্রুতি এবং শীর্ষ আদালতের রায় – তিন আশ্বাসের পর আস্থা বাড়ে চাকরিহারাদের। তাঁরা ২১ এপ্রিল নবান্ন অভিযান স্থগিত ঘোষণা করেন। দেবাশিস বিশ্বাস জানিয়েছেন, ”আমরা সাময়িকভাবে নবান্ন অভিযান স্থগিত রাখলাম। হাওড়া ও কলকাতা পুলিশ কমিশনারেটকে চিঠি লিখে এই সিদ্ধান্তের কথা জানিয়েছি। মুখ্যসচিব ও মুখ্যমন্ত্রীর কাছে আবেদন করলে তাঁরা আমাদের কথা শুনবেন বলে আশা।

আরও পড়ুন: সন্দেশখালিতে তৃণমূল – বিজেপি সংঘর্ষ, কী অবস্থা দেখুন

গত ৩ এপ্রিল সুপ্রিম কোর্টের রায়ে চাকরি হারিয়েছেন রাজ্যের ২৫ হাজার ৭৫২ জন শিক্ষক ও অশিক্ষক কর্মী। তারপরই আন্দোলনে নামেন চাকরিহারারা। তাঁদের সঙ্গে নেতাজি ইন্ডোরে সভা করেন মুখ্যমন্ত্রী। তাঁদের পাশে থাকার আশ্বাস দিয়েছেন মমতা। জানিয়েছেন,সুপ্রিম কোর্টের নির্দেশ মেনে ‘যোগ্য’ চাকরিহারাদের চাকরির ব্যবস্থা করবেন। শিক্ষামন্ত্রী ব্রাত্য বসু, এসএসসির চেয়ারম্যানের সঙ্গে বৈঠকে বসেন চাকরিহারাদের প্রতিনিধিরা। এসএসসির তরফেও জানানো হয়, যোগ্য-অযোগ্যর তালিকা আলাদা করে প্রকাশ করা হবে ২১ এপ্রিল। অন্যদিকে একসঙ্গে এত চাকরি বাতিলের পর রাজ্যের শিক্ষা ব্যবস্থায় বিরাট প্রবাব পড়েছে। যোগ্যরা যাতে স্কুলে গিয়ে কাজ চালিয়ে যেতে পারে, পর্ষদের তরফে সুপ্রিম কোর্টে আবেদন জানালো হয়। সেই আবেদনে সাড়া দিয়ে শীর্ষ আদালত আগামী ৩১ ডিসেম্বর পর্যন্ত যোগ্যদের স্কুলে গিয়ে কাজ চালানোর নির্দেশ দিয়েছে। এরপরই পশ্চিমবঙ্গ বঞ্চিত চাকরিপ্রার্থী, চাকরিজীবী ও চাকরিহারা ঐক্য মঞ্চের তরফে জানানো হল তারা নবান্ন অভিযান স্থগিত করলেন।

অন্য খবর দেখুন